কেবির চোখ দূরপ্রসারী হল। একটি গোলোক মাটির রঙে রঞ্জিত, মাটি ও আকাশ দুয়ের মধ্যে সর্বদা বিচরণশীল, পৃথিবীরই সংকুচিত রূপ। ভালো রিসিভার হতে গেলে উড়ন্ত বলকে নির্ভুলভাবে দেখা দরকার, ওর ত্বকের ওপর সেলাই চিহ্নগুলি, মহাদেশগুলির বিভাজন রেখা, ভরকেন্দ্রের অবস্থান স্পষ্ট জানলে তবেই বলকে রিসিভ করে স্ট্রেট শটে ডেলিভারি দেওয়া যায়। বিপক্ষের গোল-এরিয়ায় এমনকি পেনাল্টিবক্সে পাঠানো যায় অথবা সোয়ার্ভ করে গোলে শট নেওয়া যায়, চাইলে নির্ভুল শটে সেমসাইডও করা যায়। যা খুশি, ধাবমান ফুটবলের ওপর নিয়ন্ত্রণ মানে পৃথিবীর ওপর নিয়ন্ত্রণ, অথচ রক্ত ও অশ্রু কোনোটাই ফেলার দরকার নেই, শুধু কিছুটা ঘাম ছাড়া।